Papersnake/gushiwen huggingface dataset:
送郑惟泰丞江山
张柏父（宋代）

都城十两车，送子江之浒。
目寄片帆飞，水国沿渔浦。
怜子经世才，战笔文中虎。
小试乘田车，暂为民父母。
民社不轻寄，忧戚抱民苦。
忠孝指心切，求不愧仰俯。
青天遇有阙，思惟炼石补。
效职了男儿，一扇醇风古。
送子独钟情，淮河共乡土。
蓦山溪·自述
宋自逊（宋代）

壶山居士，未老心先懒。爱学道人家，办竹几、蒲团茗碗。青山可买，小结屋三间，开一径，俯清溪，修竹栽教满。
客来便请，随分家常饭。若肯小留连，更薄酒，三杯两盏，吟诗度曲，风月任招呼。身外事，不关心，自有天公管。
过无锡见李元德祭酒
刘过（宋代）

新变文章学未成，青云无路致吾身。
应逢垫角诸生笑，欲效林宗却整巾。
宿瑞岩道院
湛若水（明代）

悬榻第一山，况在最高峰。淮流转地轴，高木摇天风。

云卧秋气肃，冥栖晓露浓。洒落群物表，如身在虚空。

虚空复何有，扰扰将奚从。鸟欣暂止木，久在樊笼中。
郡圃杏花二首
杨万里（宋代）

小树嫣然一两枝，晴醇雨醉忽相宜。
绝怜欲白仍红处，政是微相半吐时。
得幸东风无与对，主张春色郠还谁。
海棠穠丽梅花淡，匹似渠侬别样奇。
国史龙图侍郎宋次道挽辞五首 其三
苏颂（宋代）

告卧春明日，灾逢本命年。英灵百人敌，奄忽一朝捐。

妙墨宗祧秘，遗文太史编。家书四世学，嗣子复能传。
题清芬阁二首 其一
陶迁（宋代）

卢茨源上风烟好，结架遥怜云水湄。曾是先生亲卜筑，不妨相水细吟诗。

山开两峡云来暝，滩急一江帆到迟。作意云孙真好事，清芬高继昔人□。
春怀赋得冰雪莺来晚春寒花较迟十字 其五
王安中（宋代）

种梓期十年，萟兰盈九畹。河清会有时，岁月坐成晚。

向来忝闻道，及此且求本。行乐未渠央，何以语羌謇。
耿和州挽诗 其二
韩淲（宋代）

右学腾高第，抡才閤策尊。一心依日月，无力正乾坤。

插带环宫陛，蕃宣复塞垣。遗芳馀庆在，犹记笑言温。
观诸贡士就试
邓林（宋代）

圣朝四海同文日，士子三年大比时。总谓风云宜进步，那知衡鉴不容私。

周垣设棘防严密，内院分经较阅迟。愿得真才辅明主，万方臣庶乐雍熙。
次韵庞茶使郫县塔
杨天惠（宋代）

平生阅巨丽，兹塔咤何雄。因地如无地，平空不碍空。

宁从佛土徙，几历劫灰穷。落趾鸡关北，明标玉垒东。

经营本龙象，负挽僦烟虹。畚筑才驱石，觚棱欻倚风。

妙高分绝域，峻极倒中嵩。已幻花台巧，并规鹫岭嵷。

仰窗平月殿，横级俯蛟宫。未觉诸天隔，惟看一气融。

恒沙寸眸摄，多寡片心通。澒洞遗凡界，虚疏彻外幪。

身边揖先圣，眼外洗尘雺。井直参连壤，秦开汉拓功。

真乘对时出，休运与天崇。缔构虽人力，扶持亦化工。

长生老西崦，诸葛死南隆。但了薰香灺，姑储氎布筒。

狂歌留白日，醉舞属冥鸿。莫漫百年事，空成一秃翁。
次韵宁徽言学士立春六绝 其一
张扩（宋代）

仙家庭院立春朝，不记仙翁几种桃。共祝风光还上苑，钧天丝管换弓刀。
药轩
邵雍（宋代）

山里药多人不识，夫君移植更标名。
果能医得人间病，红紫何妨好近楹。
酬郑二司录与李六郎中寒食日相过，同宴见赠
白居易（唐代）

偶因冷节会嘉宾，况是平生心所亲。迎接须矜疏傅老，

只供莫笑阮家贫。杯盘狼藉宜侵夜，风景阑珊欲过春。

相对喜欢还怅望，同年只有此三人。
答王十二寒夜独酌有怀
李白（唐代）

昨夜吴中雪，子猷佳兴发。
万里浮云卷碧山，青天中道流孤月。
孤月沧浪河汉清，北斗错落长庚明。
怀余对酒夜霜白，玉床金井冰峥嵘。
人生飘忽百年内，且须酣畅万古情。
君不能狸膏金距学斗鸡，坐令鼻息吹虹霓。
君不能学哥舒，横行青海夜带刀，西屠石堡取紫袍。
吟诗作赋北窗里，万言不直一杯水。
世人闻此皆掉头，有如东风射马耳。
鱼目亦笑我，谓与明月同。
骅骝拳跼不能食，蹇驴得志鸣春风。
《折杨》《黄华》合流俗，晋君听琴枉《清角》。
《巴人》谁肯和《阳春》，楚地犹来贱奇璞。
黄金散尽交不成，白首为儒身被轻。
一谈一笑失颜色，苍蝇贝锦喧谤声。
曾参岂是杀人者？谗言三及慈母惊。
与君论心握君手，荣辱于余亦何有？
孔圣犹闻伤凤麟，董龙更是何鸡狗！
一生傲岸苦不谐，恩疏媒劳志多乖。
严陵高揖汉天子，何必长剑拄颐事玉阶。
达亦不足贵，穷亦不足悲。
韩信羞将绛灌比，祢衡耻逐屠沽儿。
君不见李北海，英风豪气今何在！
君不见裴尚书，土坟三尺蒿棘居！
少年早欲五湖去，见此弥将钟鼎疏。
谢荣绪割贶见贻二首
黄庭坚（宋代）

二十余年枯淡过，病来箸下剧甘肥。
果然口腹为灾怪，梦去呼鹰雪打围。
次韵顾子美见示题曲江画像
李纲（宋代）

天眷李唐能肖德，异人间出生其国。于中贞观开元间，譬若丰年多黍稷。

曲江擢秀自妙龄，国器早被燕公识。文词赡蔚冠后来，大册高文振鸿笔。

孤生徒步起荒陬，职秉钧衡爵侯伯。一时推挽尽正人，谠议嘉谟咸可绩。

能于偏校识胡情，此理未可常情亿。哥奴岂是郎官材，谁使岩廊久践历。

眉宇津津挟兔雕，酝藉居然困摧抑。正衙造膝访相臣，岂止伶官论安叱。

天意方将启禄山，帝心那解疑仙客。房帷阴谋独上陈，三子未冤繄巨力。

伟哉相业继姚宋，允矣威声落夷貊。千秋金鉴奉君王，仁者之言古遗直。

咏燕论心讵免猜，赋扇陈情竟何意。

黄钟毁弃瓦釜呜，凤去鸮鸱集槐棘。固知骨鲠易婴鳞，坐使奸谀得乘隙。

一麾出守来荆蛮，直道忘怀谢欣戚。诗篇冥助得江山，文史终年自怡怿。

渔阳鼙鼓震长安，祸乱宁从一朝积。翠华西幸蒙尘飞，蜀道艰难会相忆。

至言逆耳弃不收，遣祭徒劳长叹息。古来忠谠尽如此，端欲济时如谷帛。

空令万世沧海南，崒兀高名配韶石。于粲荔丹蕉叶黄，庙猊屹然兹血食。

身亡道立复何求，失策自与当时惜。丹青谁为写清姿，风度严凝见颜色。

顾侯好古如古人，此本云自韶阳得。笏囊无复使人持，奕奕蝉冠照虚壁。

象设曾闻铁作胎，英灵尚想心犹赤。拜公遗像激懦衷，怅望天南瘴江碧。

高辞险语极揄扬，勉强追酬愧非敌。
峡山全清阁
李昴英（宋代）

无尘明镜太玲珑，匣向周遭紫翠中。
地有仙家云母石，天然上翠水晶宫。
通宵如昼溪头月，盛夏回秋竹罅风。
万斛客愁都盪尽，一杯圣画栏东。
病起
郭步韫（清代）

病起惊秋至，新凉转自嫌。西风吹短鬓，黄叶扑疏帘。

久饫冰霜苦，何妨岁月淹。驱愁愁不去，依旧上眉尖。
寄籍溪胡丈及刘恭 其二
朱熹（宋代）

瓮牖前头翠作屏，晚来相对静仪刑。浮云一任闲舒卷，万古青山祇么青。
题吴桐云同年出山海关图 其二
李鸿裔（清代）

李陵台北晾鹰台，秋到居庸万壑哀。九月出关驴背冷，十年回首雁声来。

中原戈马犹前日，边塞风云岂异才。掷画还君三叹息，陪都天仗泣龙媒。
通道途中
陶金谐（清代）

曲折穿山翠，多从梦里经。新荷明宿露，疏柳带残星。

野寺钟初散，渔家户尚扃。巘巘何敢惮，心折短长亭。
雍雍者鸿十六章 其一
黎景义（明代）

雍雍者鸿，翔于中逵。显显二人，令德有仪。豫章之胄，司勋之遗。

维行于京兆，燕誉于黎。
诸儿灯下请说书因以示之
郑文康（明代）

家居通德旧儒门，南渡衣冠十代孙。阙里经书皆实行，考亭章代尽真言。

犁牛曾见生骍犊，良马还期出大宛。岁月无情容易过，莫教人笑改金根。
句
郭汝贤（宋代）

万工填巨海，千古作良田。
寄并州故人
郑獬（宋代）

去年寒食柳溪头，着意寻花醉未休。
今日天涯最惆怅，满江烟雨吊春愁。
寿王提举二首 其二
李新（宋代）

本来卿伯籍神霄，时与群仙立舜朝。邂逅吹笙云鹤并，等閒飞舜海天遥。

在公载燕方称寿，厥日惟人只隔宵。黄阁年年春酒熟，商山皓首却烦招。
仁老寄墨梅 其一
邹浩（宋代）

二月八日春气分，忽见梅英枝上繁。颠狂索酒醉复醒，知是笔端回化元。
杯泉
董嗣杲（宋代）

古甃澄泓照胆清，画龙壁上挂瓢轻。
汲来不疗相如渴，掬处难供太白倾。
傍屋四围埋石色，侵山一溜走溪声。
钵盂可揽江湖阔，参取诗禅放眼明。
句
钱昭度（宋代）

人间路到三峰尽，天下秋随一叶来。
昭君怨 其八
蔡伸（宋代）

帐外华灯，翠屏花影参差满。锦衣香暖。苦恨春宵短。

画角声中，云雨还轻散。河桥畔。月华如练。回首成肠断。
贝州乱二首 其一
刘攽（宋代）

军书羽骑晓纷纷，兵起清河一日闻。多少衣冠尽涂地，凭高依约见妖氛。
题钱塘县罗江东手植海棠
王禹偁（宋代）

江东遗迹在钱塘，手植庭花满县香。
若使当年居显位，海棠今日是甘棠。
句
刘卞（魏晋）

木围三寺影，川合两江波。
刈麦行自灵岩归示赵丞
戴栩（宋代）

大儿牵衣镰在手，小儿携篝并畦走。
陌翁语妪切莫迟，梅风温云晴不久。
两手便熟镰无声，黄云卷地苍坡平。
一声长歌出台笠，麦蛾飞起缘其缨。
炊烟幕幕暗杨柳，大妇壶飧仍榼酒。
酒沉飧冷未暇尝，腰骨酸辛一骧首。
中宗祀昊天乐章。舒和
佚名（唐代）

已陈粢盛敷严祀，更奏笙镛协雅声。

璇图宝历欣宁谧，晏俗淳风乐太平。
郊庙歌辞。祀圜丘乐章。雍和
佚名（唐代）

钦惟大帝，载仰皇穹。始命田烛，爰启郊宫。

云门骇听，雷鼓鸣空。神其介祀，景祚斯融。
村雨
郑樵（宋代）

荒村常寂寂，小雨自涓涓。
寒气侵人急，野花入目妍。
看山频当户，听鸟倍难眠。
万事萧条尽，空余日暮烟。
夜燕福建卢侍郎宅因送之镇
刘禹锡（唐代）

暂驻旌旗洛水堤，绮筵红烛醉兰闺。

美人美酒长相逐，莫怕猿声发建溪。
和古林何先生闻报之作 其三
霍与瑕（明代）

牵复趋三殿，含章侍五云。黄裳方下士，朱绂正宜君。

鸣鹤縻新爵，潜龙离旧群。窥观吾窃喜，豹变蔚同文。
次韵言怀
释德洪（宋代）

此身已觉此生浮，去作云山老比丘。古寺闲门人莫问，寒绡蒙首涕慵收。

道林风月心能了，子美工夫志未酬。为问太原王处士，一瓯春露可同不。
太常乐章三十首其七酌献第三室奏大顺之舞曲
杨亿（宋代）

明明我祖，积德累仁。
居晦匿曜，迈種惟勤。
帝图天锡，辉光日新。
寝廟绎绎，昭事同寅。
送隆上人游淮南
释行海（宋代）

欲向淮南作胜游，如何却在雁来秋。
战曾采石连青海，恨不回龙到白沟。
山立金焦双砥柱，地分吴楚一江流。
凭君莫上新亭望，北面风烟只旧愁。
点绛唇（丙寅）
蔡伸（宋代）

梅雨初晴，画栏开遍忘忧草。兰堂清窈。高柳新蝉噪。

枕上芙蓉，如梦还惊觉。匀妆了。背人微笑。风入玲珑罩。
崇圣院
陈岩（宋代）

山形四抱水来前，中有金莲色界天。
清磬一声僧定起，松间灵鹤舞蹁跹。
宣州长史弟昭赠余琴溪中双舞鹤诗以见志
李白（唐代）

令弟佐宣城，赠余琴溪鹤。谓言天涯雪，忽向窗前落。

白玉为毛天，黄金不肯博。背风振六翮，对舞临山阁。

顾我如有情，长鸣似相托。何当驾此物，与尔腾寥廓。
无愁果有愁曲
刘基（明代）

君不见陈家天子春茫茫，后庭玉树凝冷光。
楼船江上走龙阵，宫中只报平安信。
酒波滟滟蒸粉香，暖翠烘烟妒娇鬓。
无愁老夫貂鼠裘，降旗摇动台城秋。
生绡束缚槛车去，始信人间果有愁。
秋日游灵谷寺
苏民怀（明代）

一雨送微凉，千山静如沐。萧萧松桧秋，露气多芬馥。

窈窕入前林，天籁应虚谷。僧梵落松涛，磬声出疏竹。

陵寝压山椒，郊坛绕其麓。郁葱佳气浮，苍翠团黄屋。

白鸟江上来，黑鹰下乔木。日暮返重城，兹焉想薖轴。
和洪提举送平斋集
释元肇（宋代）

平斋大全集，千古播幽芳。骚雅杜陵老，雄深马子长。

天能留稷契，世可致虞唐。乐府尤清丽，难回铁石肠。
山城秋日野望感事书怀诗五章呈吴龙图
文同（宋代）

早是蓬山预校雠，起居常赴殿东头。
鹓鸾拥陛联簪笏，日月开天拜冕旒。
一出光阴销远郡，两形篇什咏清秋。
有人更在杨庄上，文似相如肯见休。
秋田小立
宋伯仁（宋代）

两间茅屋是谁家，浅水汀洲舞荻花。
牧笛数声红日晚，自惭身世客天涯。
颂古三十九首
释道枢（宋代）

旻德一喝如雷响，兴化一喝响如雷。
锦袍玉带真潇洒，记得当年老万回。
步月
邓剡（宋代）

盈盈当春月，含情隔幽棂。
好怀不自制，起坐可一庭。
娟娟吐微云，迢迢映华星。
不寝步芳阴。裴回惜娉娉。
百虫未敢怨，卉木正葱青。
馀光散草露，乃复似秋萤。
同永叔子聪游嵩山赋十二题其四自峻极中院步
梅尧臣（宋代）

税驾绿岩前，攀萝不知倦。
人从树杪来，路向云端转。
忽觉在烟霓，回首峰岭变。
丝瓜
张以宁（明代）

黄花翠蔓子累累，写出西风雨一篱。
愁绝客怀浑怕见，老来万缕足秋思。
和王东卿绝句四首
陈与义（宋代）

来日安榴花尚稀，压墙丹实已垂垂。
何时着我扁舟尾，满袖西风信所之。
拔滩
方岳（宋代）

大滩嶅嶅，小滩嘈嘈。
石芒荦荦容刀，崩洪斗落与石鏖。
风声悲壮波声豪，势如万马之奔、群熊之嗥。
并船欲上牵縴牢，浪头卷过船头刘。
篙工翻身齐刺篙，蹈桅倒挂如飞猱。
跻攀分寸相呼号，一落百尺争秋毫。
呜呼行路难如此，若此出俗无波涛。
拟古诗十八首 其一
何景明（明代）

冉冉岁逾迈，念君长别离。别离在万里，道远行不归。

鹣鹣慕俦在，鸾鸟东西飞。思展双羽翼，奋起凌天涯。

向风长哀吟，欲举中徘徊。川途浩无轨，霜雪怆以悲。

愿因驻驰景，得觐君光仪。
句
湖州士子（宋代）

可怜戴工部，独树不成林。
长安春暮
潘咸（唐代）

客在关西春暮夜，还同江外已清明。

三更独立看花月，惟欠子规啼一声。
和人独酌二绝 其一
陈渊（宋代）

共矜春色尽衔杯，文字红裙各有侪。何似西园闲处士，一杯花下畏人来。
孟夏雩祀二首
佚名（隋代）

龙见而雩，神之来格。
牲象精良，威灵赫奕。
赠太师中书令鲁国曾宣靖公挽词二首
王珪（宋代）

熠熠台符切太微，满朝文物尽光辉。
曾扶圣日攀云上，便向春风解组归。
一代衣冠矜阀阅，同时父子管枢机。
人生富贵谁难致，八十如公自古稀。
咏孤桐诗
沈约（南北朝）

龙门百尺时。
排云少孤立。
分根荫玉池。
欲待高鸾集。
八咏警戒 其一
吴处厚（宋代）

慎言浑不畏，言出患常随。须信机枢发，难容驷马追。

三缄事可见，两舌业当知。口是起羞本，愿君且再思。
上巳游显亲寺题其壁 其三
方岳（宋代）

芳草垂杨水底天，半晴半雨作春妍。幅巾道服篷船坐，不是诗仙即酒仙。
减字木兰花·春光亭下
苏轼（宋代）

春光亭下。流水如今何在也。岁月如梭。白首相看拟奈何。故人重见。世事年来千万变。官况阑珊。惭愧青松守岁寒。
宿深明阁二首
陈师道（宋代）

缥缈金华伯，人间第一人。
剧谈连昼夜，应俗费精神。
时要平安报，反愁消息真。
墙根霜下草，又作一番新。
同族兄存愉拜黄门公墓
顾炎武（明代）

古墓横山下，遗文郡志中。才名留史传，谱系出先公。

岁月千年邈，郊坰百战空。立松标旧竁，偃石护幽宫。

地自豪家夺，碑因贵客砻。贤兄能发愤，陈迹遂昭融。

念昔遭离乱，于今事略同。登车悲出走，雪涕问临戎。

述记名山业，提戈国士风。荒祠亡血食，汗简续孤忠。

山势仍吴镇，溪流与越通。眷言怀往烈，感慨意无穷。
双林志谦得玄晖笔法作此七十三矣为赋六言两
洪咨夔（宋代）

近浦霏开略彴，远山云没招提。
树底人家欲晓，隔篱仿佛鸡啼。
忆秦娥
向子諲（宋代）

虫声切。柔肠欲断伤离别。伤离别。几行清泪，界残红颊。
玉阶白露侵罗袜。下帘却望玲珑月。玲珑月。寒光凌乱，照人愁绝。
雷逸老以仿石鼓文见遗因呈祭酒吴公
梅尧臣（宋代）

石鼓作自周宣王，宣王发愤搜岐阳。
我车我马攻既良，射夫其同弓矢张。
舫舟又渔缚鱮鲂，何以贯之维柳杨。
从官执笔言成辛，书在鼓腰镌刻臧。
历秦汉魏下及唐，无人著眼来形相。
村童戏坐老死丧，世复一世如鸟翔。
唯闻元和韩侍郎，始得纸本歌且详。
欲以毡苞归上庠，大官媕阿驰肯将。
传至我朝一鼓亡，九鼓缺剥文失行。
近人遇见安碓床，亡鼓作臼刳中央。
心喜遗篆犹在傍，以臼易臼庸何伤。
以石补空恐舂梁，神物会合居一方。
雷氏有子胡而长，日模月仿志暮强。
聚完辨舛经星霜，四百四十飞凤皇。
书成大轴绿锦装，偏斜曲直筋骨藏。
携之谒我巧趋跄，我无别识心旁徨。
虽与乃父非故乡，少与乃父同杯觞。
老向太学鬓已苍，乐子好古亲缣箱。
谁能千载师史仓，勤此冷淡何肝肠。
而今祭酒裨圣皇，五经新石立两廊。
我欲效韩非痴狂，载致出关无所障。
至宝宜列孔子堂，固胜朽版堆屋墙。
然须雷生往度量，登车裹护今相当。
诚非急务烦纪纲，太平得有朝廷光。
山水大字辇已尝，於此岂不同粃糠。
海隅异兽乘舟航，连日道路费刍粮。
又与兹器殊柔刚，感慨作诗聊激昂。
愿因谏疏投皂囊，夜观奎壁正吐芒。
天有河鼓亦焜煌，持比负鼎干成汤。
和范倅十首
曹勋（宋代）

海边草芥一冬新，况复冬温接畛春。
从此近城花渐好，不妨闲作惜花人。
苦热
曾巩（宋代）

忆初中伏时，怫郁炎气升。
赫日已照灼，赤云助轩腾。
积水殆将沸，清风岂能兴。
草木恐焚燎，窗扉似炊蒸。
冰雪气已夺，蚊蝇势相矜。
发狂忧不免，暑饮讵复胜。
偈颂一百五十首
释心月（宋代）

把手同归者，琅琅笑语新。
移身藏北斗，举步入南辰。
少室残冬雪，武林三月春。
辘轳千万偈，顽石两眉伸。
过瑞林院
李洪（宋代）

薄暮丹洋宿，嵌岩下百层。
饥鸢鸣独木，鼯鼠抱寒藤。
坏屋惟馀佛，空廊不见僧。
古人经世志，客寝每宵兴。
景祐大享明堂二首
佚名（隋代）

思文圣考，对越在天。
侑神作主，奉币申虔。
中秋发舟越溪将游天目同韩达夫门人吴系马策联句
徐渭（明代）

出郭月正上，迷波云稍黄。井梧初剪叶，天桂忽飘香。

远落诸英渺，遥峰寸碧长。寒枝惊鸟雀，征棹载琴箱。

树底秋光满，船头夜气凉。曲塘翻刺芰，夹岸浸疏杨。

瀫乱白鱼跃，山移綵鹢翔。半宵联镜曲，一水接钱塘。

渐渐天如洗，年年雨阻觞。那能如此夕，彻曙醉清光。
感皇恩
晁端礼（宋代）

蜀锦满林花，三年重到。应被花枝笑人老。半开微谢，占得几多时好。便须拚痛饮、花前倒。

醉中但记，红围绿绕。人面花光斗相照。缭墙重院，爱惜遮藏须早。免如梦折柳，临官道。
仲光寄纻袍
晁补之（宋代）

手裁白纻制新袍，犊鼻应怜犬子劳。
倚仗衡门聊服此，良人身不属临洮。
寄题洪巨济中大鄱阳园亭四咏 其三 绿杨桥
孙觌（宋代）

津树正青青，水拍两岸平。千章云外合，一勺烟中横。

叶密翳鸟语，波清见鱼行。湾埼雨初乾，陂露雪正晴。

谁来听山公，著屐过桥声。
驾幸长安奉使先往检察
王无竞（唐代）

奉使至京邑，戒涂历险夷。首旬发定鼎，再信过灞池。

河山壮关辅，金火递雄雌。文物沦霸运，灵符启圣青。

宸扆阔临御，巡幸顺讴思。城阙生光彩，草树含荣滋。

缇骑纷沓袭，翠旗曳葳蕤。童幼闻明主，耆老感盛仪。

轮袂交隐隐，廛陌满熙熙。微臣昧所识，观俗书此词。
熙宁望祭岳镇海渎十七首 其六 南望迎神用《凝安》。
郊庙朝会歌辞（宋代）

嵩嵇衡霍，暨厥海江。时维长养，惠我南邦。肆严牲币，神式来降。

以侑以妥，百福是庞。
题听蛙方君诗卷二首
刘克庄（宋代）

前辈凋零雅道衰，陈岩一叟尚庞眉。
昂藏且伴戴花老，么麽安知撼树儿。
警句可编半山集，高风宜配客星祠。
有诗一卷留天地，绝胜征南立二碑。
雪中归竹
周紫芝（宋代）

天寒归路雪霏初，家近钱塘十里湖。乌帽举鞭谁画我，固应全似灞桥驴。
偈颂五十一首 其四十二
释大观（宋代）

九日无白醪，紫萸烹茗好。今古说登高，谁踏古皇道。

落叶鼓真风，黄菊说玄要。自笑太无端，相牵入荒草。
晓发上杞林，避寒憩庄家书屋
林占梅（清代）

扶梦上箯舆，犹恋黑甜美。睡眼尚朦胧，倏行二、三里。

犬吠晓烟中，泉鸣阴涧里。平楚日未升，前村人乍起。

冲寒涉重溪，霜风捎两耳。苔石险且滑，奔流互争驶。

舆夫脚瘃皴，凌竞不敢履。历尽礌硠途，力疲欲暂止。

瞥见一星光，残灯深竹里。少憩共围炉，檐前息行李。

启口答主人，欲言犹震齿。
步蟾宫·东风又送酴釄信
锺过（清代）

东风又送酴釄信，早吹得、愁成潘鬓。花开犹似十年前，人不似、十年前俊。
水边珠翠香成阵。也消得、燕窥莺认。归来沈醉月朦胧，觉花气、满襟犹润。
严陵钓台，送李康成赴江东使
刘长卿（唐代）

潺湲子陵濑，仿佛如在目。七里人已非，千年水空绿。

新安江上孤帆远，应逐枫林万馀转。古台落日共萧条，

寒水无波更清浅。台上渔竿不复持，却令猿鸟向人悲。

滩声山翠至今在，迟尔行舟晚泊时。
题桃源图
华镇（宋代）

枝头巧语声高低，波光葱茜深柔荑。烘爖日暖金鳞动，渔舟荡漾沿芳堤。

淡红片玉满流水，中有谁家桃李蹊。刺棹沿洄忘远近，山重水转迷东西。

金豪瞥见林中犬，玉羽旋闻陇上鸡。相逢巾屦如图画，惊闻有客争邀携。

穿花行到花尽处，华铺昼敞同攀跻。帘栊炫熀斗金碧，楼阁玲珑凝紫霓。

琼杯石髓甘如醍，碧桃莹腻堆玻瓈。殷勤历问尘寰事，闻说兴替声如嘶。

自言畴昔避闾左，乡邻负抱谋岩栖。入山惟忧山路浅，穿云涉水随麇麛。

山深遂与人境绝，回首但见云萋萋。年年桃花又桃实，不闻刘项鸣钲鼙。

当时祇恨弃桑梓，此日却悟凌丹梯。酒阑历览烟霞外，天风淅淅鹓雏啼。

尘羁世网远心目，年龄便可乾坤齐。俗缘如瑕涤不去，荆布还念糟糠妻。

思家欲归归却悔，忆路重来来已迷。碧砌朱栏无处觅，溪长烟草寒凄凄。

玉京云路今何在，千年图写传缯缇。高堂众客一经目，尽愿乘景骑狻猊。

祖龙虐政猛于虎，疗饥消渴资黔黎。霜髯黄口不相保，四海惨戚如牢狴。

当时人世无居处，往往云壑为中闺。窜身幽侧宁所乐，骨肉苟免资尘泥。

种桃为食不如黍，岂恶刍豢忘烹刲。全家邂逅登金箓，此事渺忽无端倪。

清时汪濊下膏泽，浸润生齿如孩提。日长不使餔糠秕，饭炊彫胡胾駃騠。

岁寒岂独完裋褐，雾縠衣裘云锦袿。剪除败类毓良淑，宛若嘉谷纯无稊。

干羽雍容绝征戍，春来处处操锄犁。今人不似秦人苦，寄身何用武陵溪。
初九日夜坐
韩淲（宋代）

去冬十月已飞雪，于潜满县层冰结。空斋老树号朔风，客枕欲僵衾楮裂。

主人犹有酒浇愁，旦起相呼相煖热。坐中刘郎气最高，抵掌歌诗杂言说。

流光不觉小至近，涧路摧颓门半闭。两年心事夜如何，窗撼山林声又别。

床头儿啼衣尚单，灶下婢苦柴未爇。粗官寸禄阙既远，故旧尺书音更绝。

薄田舂米雨不来，欲酿一杯无曲糵。萧然默数长短更，惟恐寒气吹灯灭。

明当一水泻清泠，会见四山高嵽嵲。重阴定自六出花，怅望同云记扪舌。
小雪前三日锺冠之约余侍老人行山舟发后洪入
洪咨夔（宋代）

无雨又无日，此行天相之。
荒园遗木老，古隧得峰奇。
霜晚蔬犹剑，风温茗已旗。
行厨何用许，胜处可忘饥。
秋末江上望
贯休（唐代）

莽莽古江滨，纷纷坠叶频。烟霞谁是主，丘陇自伤神。

吞并宁唯汉，凄凉莫问陈。尽随流水去，寂莫野花春。
催雪
方一夔（宋代）

滕六避热属，飞雪不到城。人意逐高下，造化亦世情。

桂窗坐清晓，青山洒寒霙。巨松古须鬣，老梅玉璜珩。

仅馀小培塿，冈陇纵复横。其下数茅屋，榾柮烟火明。

我兴牛背上，披裘欲晨征。作诗逼僵龙，一夕纷瑶琼。
同日依斋宫韵呈府判
徐鹿卿（宋代）

屏星小驻梵王宫，草碧泉清一径通。细细秧针抽夜雨，盈盈麦浪汎东风。

登临不为溪山胜，守助端期井里同。此去丰穰知有兆，百年父老笑声中。
集古 闻笛
李俊民（金朝）

山头烽火水边营，祇有牛羊与马群。

羌笛何须怨杨柳，忍教呜咽夜长闻。
病后登快哉亭
贺铸（宋代）

经雨清蝉得意鸣，征尘断处见归程。
病来把酒不知厌，梦后倚楼无限情。
鸦带斜阳投古刹，草将野色入荒城。
故园又负黄华约，但觉秋风发上生。
清明日侍亲舆游海云寺四首
程公许（宋代）

悠悠竹色蘸清尊，更借阴风荡午暄。
博得亲颜开一笑，佳名须记寿星轩。
贺新郎·老去光阴驶
刘克庄（宋代）

老去光阴驶。向西风、疏林变缬，残霞成绮。尚喜暮年腰脚健，不碍登山临水。算自古、英游能几。客与桓公俱臭腐，独流传、吹帽狂生尔。后来者，亦犹此。

篮舆伊轧柴桑里。问黄花、没些消息，空篱而已。赖有一般芙蓉月，偏照先生怀里。且觅个、栏干同倚。检点樽前谁见在，忆平生、共插茱萸底。欢末足，饮姑止。
和林成之五题·西邻
苏颂（宋代）

西邻击鼓北邻听，饮马持戈密相应。
一朝奋跃事争锋，朔气充盈夸战胜。
中原太平日已久，刃顿兵间空细柳。
二疆款附岁奔驰，捆载金缯萃渊薮。
饫肥服暖四十年，但欲包藏忘德厚。
谋夫愤愤壮士忧，屡献忠言曾苦口。
庙堂尚论正无为，肯向平时议攻守。
朔方三十有六郡，户敛家输佐行阵。
非无硕画破妖巢，直遣万里威棱振。
皇天爱人犹赤子，纵欲殴之言亦讱。
彼方束手听誓盟，重获岁时贽琛赆。
斯民怀德乐休兵，戍卒归来解锋刃。
皆言邻徼复清夷，嗟哉异类终难信。
满江红
李婴（宋代）

荆楚风烟，寂寞近、中秋时候。露下冷、兰英将谢，苇花初秀。归燕殷勤辞巷陌，鸣蛩凄楚来窗牖。又谁念、江边有神仙，飘零久。横琴膝，携筇手。旷望眼，闲吟口。任纷纷万事，到头何有。君不见、凌烟冠剑客，何人气貌长依旧。归去来、一曲为君吟，为君寿。
江湖览胜为吴大尹乃兄浩赋
黄仲昭（明代）

男儿贵有四方志，生来门外悬弧矢。乾坤万物备吾身，历览宁辞千万里。

张骞乘槎犯斗牛，子长足迹半九州。博识当时推独步，史才后世谁与俦。

吴君自是新安彦，剑气时作虹光见。有策不肯干公侯，有才不屑事州县。

独买吴江舟一叶，历遍三江并七泽。兴发閒登江上山，豪来醉弄波间月。

到处交游多伟人，耳目所接皆奇珍。炯炯灵扃贯今古，翩翩襟抱超风尘。

季方吾莆贤父母，严翁就养几寒暑。彩衣又上闽江船，绿酒共听乌石雨。

长空雁过秋风凉，骊驹又发壶山阳。还家故旧应相语，胜览又经天一方。
玉楼春
晏几道（宋代）

红绡学舞腰肢软。旋织舞衣宫样染。织成云外雁行斜，染作江南春水浅。

露桃宫里随歌管。一曲霓裳红日晚。归来双袖酒成痕，小字香笺无意展。
徐天锡归自玉山昌甫以三诗送之后二篇有及予
陈文蔚（宋代）

曾共傅岩孙，同坐傅岩石。
纪游未抄寄，双梅解相忆。
天涯思美人，折花陡岑寂。
所幸柱上题，如新未陈迹。
村居四首 其一 春景
陈士元（明代）

淡淡轻烟巷陌，晖晖晴日楼台。人在管弦声里，踏花沉醉归来。
读钱申伯与仲弟唱和次韵见意
李纲（宋代）

未忘世故似梅仙，謦欬那离狗马间。肯信片言功若药，坐使四海安如山。

从来疗疾应须艾，宁有艾丸如许大。扁鹊先知今岂无，和缓高谈良有在。

钱郎志气绝可人，不减风流温太真。新诗欲嗣汲黯直，陋巷更甘原宪贫。

我有故园依北阜，松菊归来知好否。著鞭愿子勉为先，我已摧颓瞠若后。
酬乐天闻新蝉见赠
刘禹锡（唐代）

碧树鸣蝉后，烟云改容光。瑟然引秋气，芳草日夜黄。

夹道喧古槐，临池思垂杨。离人下忆泪，志士激刚肠。

昔闻阻山川，今听同匡床。人情便所遇，音韵岂殊常。

因之比笙竽，送我游醉乡。
和董承事三颂见别 其三
释慧方（宋代）

长忆当年陆大夫，同根底事强分疏。道人固有超然句，虽别应难不见渠。
端午病中止酒
杨万里（宋代）

病里无聊费扫除，节中不饮更愁予。
偶然一读香山集，不但无愁病亦无。
庭院深深 寒夜
张令仪（清代）

霜剪芙蓉寒刺骨，纸窗破处风严。萧萧落叶打疏帘。

药炉灰冷，严与病相兼。

陋巷簟瓢今已矣，一生常乏斋盐。哀鸿和露堕穷檐。

明朝双鬓，白发几丝添。
逢唐兴刘主簿弟
杜甫（唐代）

分手开元末，连年绝尺书。江山且相见，戎马未安居。

剑外官人冷，关中驿骑疏。轻舟下吴会，主簿意何如。
六言
陆游（宋代）

乌有翁边贳酒，无何乡里寻花。
把定东风一笑，今年别是生涯。
偈五首 其五
释岩（宋代）

樵夫跣足下层峦，大笑渔翁溪上寒。山色横担廛市去，家家门底透长安。
结客行
李梦阳（明代）

翩翩紫骝马，灿灿云花袍。结客梁州市，倾心赠宝刀。

意气凌朱亥，英声盖伯高。见说烟尘起，横行是尔曹。
元夕同李伯承高伯宗赋得火树银花合
张九一（明代）

火树排虚上，银花入暗开。
一宵春色到，万户夜光来。
对月惊飘桂，临风拟落梅。
莫辞归去晚，携得艳阳回。
挽陈检正 其二
朱熹（宋代）

忆昔都门道，光华辱宰卿。丁宁话盐筴，纤悉见民情。

一别惊时论，三年想颂声。祇今空老泪，难使浊河清。
三高僧诗
释契嵩（宋代）

彻公之清若冰雪，高僧天资与人别。三十能诗名已出，名在诗人心在律。

不殊惠远殊惠休，皎然未合谁与俦。白云萧散何定止，忽入关中访包李。

孤清难立众所沮，到底无辜中非语。木秀于林风必摧，彻公怀德成祸胎。

古人已往不复叹，为尔为诗遗后来。
寄巽中三首 其二
释德洪（宋代）

文章风行水上，岁月舟藏壑中。自怪顶明玉钵，人疑笔梦春红。
语鸩
梅尧臣（宋代）

客语南方鸩，啄蛇掀巨石。
遂令山中人，多窃禹步迹。
谁云不可转，乌啄犹能掷。
秋後一日风雨
陆游（宋代）

炎歊数日剧，荡涤及秋初。
病叶风吹尽，鸣蝉雨打疏。
趁凉谋社酒，乘润理园蔬。
分喜宁无处，蒲中鱍鱍鱼。
直舍书事
杨时（宋代）

鳞鳞池面水初生，萍底青蛙自在鸣。
谁使幽庭当鼓吹，雨余时听作新声。
游麻姑山
李潜真（宋代）

凌晨特跨赤龙车，御气乘风下九衢。
金阙殿前朝玉帝，丹霞洞九谒麻姑。
朱弦未达钟期耳，青鸟空传汉殿书。
铁笛一声谁会得，独飞踪迹到仙都。
凿石潭怀廖广文
吴与弼（明代）

青毡已辱温存厚，花被何当过爱多。微吟凿石潭边枕，细忆金沙洲上歌。
又题陆大夫画逸少远游道林
晁说之（宋代）

会稽内史勤笔墨，远游中坐无一物。
何事支公爱神骏，团揭鼻齿映顶足。
拄杖圆笠如意负，蓬发著巾俱肃肃。
相向忘言在何许，望断高山空翠麓。
咸通十四年府试木向荣（题中用韵）
郑谷（唐代）

园林青气动，众木散寒声。败叶墙阴在，滋条雪后荣。

欣欣春令早，蔼蔼日华轻。庾岭梅先觉，隋堤柳暗惊。

山川应物候，皋壤起农情。只待花开日，连栖出谷莺。
钟声摇暮天
徐宗干（清代）

不辨钟何处，声声欲暮天。舂容萧寺里，摇曳夕阳边。

残响盘空际，馀音绕树巅。樵风穿古径，渔火动江船。

催上城头月，撞开橹背烟。黄昏无限意，千里客心悬。
元日
李纲（宋代）

去年元日朝明堂，对立玉皇香案傍。今年元日谪沙阳，独在天涯家一方。

君恩未报已飘泊，亲老欲养徒徬徨。东风回首帝乡远，白云望断吴天长。
句
谌祜（宋代）

短褐尚时吟杜曲，采芝何处问春峰。
上巳
韩琦（宋代）

远道今逢祓禊辰，雨馀风物一番新。等闲临水还思旧，取次看番使当春。

絮雪暖迷西苑路，车雷晴起曲江尘。台英正约寻芳会，谁是山阴作序人。
山中
孔传铎（清代）

山居尽日无膏沐，侍女牵萝补茅屋。芳草春时深闭门，月明自伴梅花宿。
寿宁观残雪
刘敞（宋代）

春阳漏潜筦，凛气留深殿。金茎向飞露，碧瓦仍铺练。

寒光寂寞回，暖色依微变。壶中异风景，会待花如霰。
洞庭湖中谩兴
苏葵（明代）

七夕罗浮船，中秋洞庭客。望望迷西东，行行杳南北。

君山云树青，梦渚浪花白。扰扰羁孤怀，欲驱驱不得。

酒船在何处，金貂曷容惜。剩买梨花春，一饮拚一石。

衰颜偏易酡，愁心却难释。如何怀土念，转作忧时戚。

三边扬沙尘，潢池弄戈戟。方岳想次公，嫖姚慕充国。

明时岂无人，飞兔或伏枥。自荐怜毛生，华杞愤摧抑。

萍蓬江汉宽，羽翰云霄隔。市南伏壮士，湘水游忠魄。

拊髀恒热中，水凉堪自濯。弹铗和渔歌，渔人颇吾识。

移舟遽前来，同作扣舷亟。扣舷复何为，颓波无时息。

白首将焉从，老髯吹铁笛。
汉川
周准（清代）

汉川城郭枕江堤，黯黯烟波日乍低。我欲停桡访神女，暮山无际楚云西。
许洞归吴中
钱惟演（宋代）

草薰风暖接长亭，一曲骊歌倒醁醽。怀古更投玄石赋，舣舟闲醁紫茎萍。

醉抛隋岸杨花白，吟过淮山桂树青。可使长离终铩羽，渊云辞藻掞天庭。
僧院泉
修睦（五代）

澄澈照人胆，深山只一般。来难穷处所，心去助波澜。

砌曲夜声苦，窗虚客梦阑。无心谁肯爱，时有老僧看。
王昭君（一作昭君怨）
骆宾王（唐代）

敛容辞豹尾，缄恨度龙鳞。金钿明汉月，玉箸染胡尘。

古镜菱花暗，愁眉柳叶颦。唯有清笳曲，时闻芳树春。
白鹇
魏野（宋代）

李白诗中闻未识，谢庄赋里见长思。
今朝得尔心虽喜，致谢惭无吐凤诗。
神弦歌十一首 其一 宿阿曲
佚名（魏晋）

苏林开天门，赵尊闭地户。神灵亦道同，真官今来下。
初寒 其二
伊福讷（清代）

与客围炉话，匏樽亦尽欢。意非矜旷达，老耻托饥寒。

乱草搜蟫箧，寒花上鹖冠。破琴霜韵古，酒罢为君弹。
书喜
陆游（宋代）

堪笑龟堂老更顽，天教白发看青山。
家居禹庙兰亭路，诗在林逋魏野间。
略计未尝三日醒，细推犹得半生闲。
今年况展南湖面，朝借樵风暮可还。
柴皇洗脚石
王得臣（宋代）

柴皇徒步奔埃尘，风云未至时方屯。石上无聊谩濯足，泥蟠留此潜其神。
扇子诗 其九
李石（宋代）

蕲竹皮肤事业，齐统手腕工夫。跳出二乘火宅，直饶一段冰壶。
晓出郊过方秀才舍饮
韩维（宋代）

浮云散朝阴，初日动晴煦。
行随风叶远，去傍田家路。
人间无遽色，马缓有安步。
遥识主人舍，青帘出霜树。
小三洞
于石（宋代）

断崖怒涌四时雪，虚壁寒凝六月霜。
倚树老僧闲洗钵，碧桃花落涧泉香。
赠别
周权（元代）

南雁归应尽，携书始问程。别离情易恶，贫贱意难明。

树色春城暗，钟声晓寺清。孤灯山驿酒，后夜共谁倾。
呈运判学士 其一
彭汝砺（宋代）

邂逅江滨宿使航，五更窗外月犹黄。因陪谈麈殊优远，自反机心愈渺茫。

老马但羞千岳阻，病翰孰与九皋翔。明时赖有吾宗在，敢学西邻便涕伤。
自咸平至太康鞍马间得十小诗寄怀晏叔原并问
黄庭坚（宋代）

春风马上梦，樽酒故人持。
犹作狂时语，邻家乞侍儿。
支硎山十二咏 其六 寒泉
沈大本（明代）

饮来如雪味，入口带天香。流出空山去，能令天地凉。
村南逢病叟
卢纶（唐代）

双膝过颐顶在肩，四邻知姓不知年。

卧驱鸟雀惜禾黍，犹恐诸孙无社钱。
自勉
田锡（宋代）

飘泊年年颇恨身，梁园未到滞咸秦。
上楼独为青山立，揽鑑初惊白发新。
北叟何曾悲失马，宣尼犹自问迷津。
功名分有终须得，莫强忧愁耗尔神。
送侍书宋仲温出任凤翔同知
王行（元代）

善书闻宇内，盛事起江东。楷草嘉攸习，钟王信许宗。

千金堪立价，百日岂论功。劲捷横空鹤，盘旋戏海鸿。

入神繇独悟，驰誉忽遐通。荐剡来原籍，观光诣法宫。

抽毫濡太液，挥翰代天工。御赏符前辙，舆评迈古风。

杯沾银凿落，佩曳玉玲珑。远甸多民瘁，深忧切帝衷。

一朝蒙峻擢，万里赴提封。仁煦为邦易，敷宣脱颖同。

专城昭圣化，别驾佐时雍。边境戈鋋息，郊原户口充。

宝鸡鸣角角，岐凤叶雍雍。拭目文华展，流传史册中。
与无为上人移坐石上重烹白乳泉有述
李寄（明代）

禽鸟欢晴山，寂坐群声閒。多事口陪客，主人真好閒。

名泉烹白乳，对酒清心颜。我昨闻此泉，便脱头上冠。

一瓶走十里，两肩今尚酸。初尝掩其美，师意殊不然。

另烹泉饮我，入口泾渭悬。虚滑舌上过，此独生回涎。

酝藉耐咀啜，多饮腹不便。如果得橄榄，李柰何足餐。

如酿得醍醐，鲁酒向壁捐。或云此山液，较力重一锾。

或云利沉疴，兼补腰肾坚。宿昔志学道，结庐期泉边。

饮汲以终老，何难成飞仙。瓶罂走四海，空说惠山泉。
病中谢友人相问
周密（宋代）

卧病残春亦可嗟，萧然一閤闭如蜗。尺铛自课童煎药，丈室应如女散花。

患难时方知谊友，炎凉医亦厌贫家。兼旬不踏门前径，绿叶青阴渐可嘉。
杨柳枝
皇甫松（唐代）

烂熳春归水国时，
吴王宫殿柳丝垂。
黄莺长叫空闺畔，
西子无因更得知。
社日游南台
朱松（宋代）

作社无人唤拾遗，不妨步屧趁儿嬉。一壶春色千峰顶，回首他年忆此时。
戏赠
李彭（宋代）

王谢风流在，星星映角巾。属文无少尽，结社有迂轮。

颇作餐霞侣，愿充观国宾。径须呼伯雅，且入醉乡春。
定风波 其四 客有两新鬟善歌者，请作送汤曲，因戏前二物
黄庭坚（宋代）

歌舞阑珊退晚妆。主人情重更留汤。冠帽斜敧辞醉去，邀定，玉人纤手自磨香。

又得尊前聊笑语。如许。短歌宜舞小红裳。宝马促归朱户闭。

人睡。夜来应恨月侵床。
立春
刘敞（宋代）

腊去春归意可怜，久为羁客海西偏。温风泛泛生卮酒，和气融融媚管弦。

剪綵直为儿女戏，土牛向自国家传。事情争爱新翻掷，还道今年胜去年。
春光好
曾觌（宋代）

槐阴密，蔗浆寒。荔枝丹。珍重主人怜客意，荐雕盘。

多情翠袖凭人。晚妆罢、谁与共欢。帘卷玉钩风细细，敛眉山。
禅房十事·纸被
释绍昙（宋代）

通身不挂寸丝，单明一色边事。
要知结角罗纹，径问床分枕子。
石千里来自崑山陈阔未几倏尔言别辄成诗少舒
陈之茂（宋代）

零露滋百草，灼灼黄花披。
眷此忘忧物。一杯谁共持。
人生岂无好，所乐在所知。
开门望三益，邂逅得所思。
鸣弦咏绸缪，岁暮以为期。
倏驾不可留，良会复何时。
不愁道路隔，但恐人事违。
句
李侍御（唐代）

尽日不归花路晚，绿杨楼下醉如泥。月上西陵千里阔，渔舟夜火隔沙明。
和马太守五首 其五 澄心亭
彭汝砺（宋代）

逸老初开池上亭，使君钟鼓乐新成。宝林自有湖山助，定水何曾风浪生。

雨过淡云迷岛屿，日长幽鸟下檐楹。扁舟远泛沧浪碧，可避时人笑独清。
渊源堂十二诗 其六 富学斋
王十朋（宋代）

金玉本非富，诗书元不贫。平生无尽用，学问在吾身。
依韵酬吴安道学士见寄
范仲淹（宋代）

圣君贤相正弥纶，谏诤臣微敢狥身。
但得葵心长向日，何妨驽足未离尘。
岂辞云水三千里，犹济疮痍十万民。
宴坐黄堂愧无恨，陇头元是带经人。
望江南（池阳道中）
李纲（宋代）

归去客，迂骑过江乡。茅店鸡声寒逗月，板桥人迹晓凝霜。

一望楚天长。春信早，山路野梅香。映水酒帘斜扬日，隔林渔艇静鸣榔。杳杳下残阳。
马上寄补之以急归不果追前约为恨
李光（宋代）

归鞍乘月夕，度岭访灵真。路转山邀马，溪回水趁人。

春残花院静，家近梦归频。回首追前约，犹如未了因。
雪度
谢翱（宋代）

千山万山雪崔嵬，欲流不流水洄洄。蛰熊出穴戍草短，客行心急梦归来。

南园桑柘未生叶，南溪渡头不可涉，朝种木兰拔为楫。
余杭道上
郑起（宋代）

五年兹路上，频往又频还。
岁月孤松老，风霜苦竹班。
溪流天目水，云出洞霄山。
马上因閒眺，蜉蝣宇宙间。
杂诗二十七首
曹勋（宋代）

孤山不复访林逋，杖策东风踏碧芜。
九里苍云经晓径，四围碧玉照清湖。
辘轳金井 燕支井
吴绮（清代）

藤黄树老绿阴浓，下有陈宫遗甃。金绠银床，总繁华非旧。

泥封甃宝。等不出、洗妆时候。鼓振琼楼，书藏锦褥，玉人香瘦。

谁扶起一双翠袖。叹庭花已落，麦苗空秀。轻掷河山，算兴亡难究。

余香染手。尚红沁、石痕如绣。野客秋寻，山僧晚汲，紫泉空溜。
句
颜几（宋代）

白日尊中短，青山枕上高。
石门洞
林景熙（宋代）

临溪双石如层城，中有洞天门不扃。
杖藜穿莎入微迳，古藤络不春冥冥。
渴猿引子下饮涧，山瓢我亦分清泠。
一重一掩翳复郎，朱门金榜开殊庭。
众峰环拱受约束，何年神造驱五丁。
缥缈楼台钟磬寂，薜荔纷披窗户青。
黄冠羽服者谁子，琼台坐阅南华经。
客来揖坐松下石，呼茶味沦枸杞灵。
笑遣青衣导予步，峰回路转银河倾。
初看绝壁走云雾。倏听万壑驱风霆。
不知何代擘青峡，明珠万斛皆龙腥。
赠俞进可 其一
吴惟信（宋代）

已得诗名久，君犹闭户吟。百篇皆有意，一事不关心。

故国谁相问，高流自远寻。江梅花落去，休更立墙阴。
正月十
周紫芝（宋代）

雨意涔涔客梦悭，病来无意近歌檀。看他红袖倾春酒，分我青灯照夜寒。

老子要非年少伴，醉乡空愿故时欢。悬知邺下刘公干，犹拥书檠午夜看。
听说南中蟒事
释文珦（宋代）

蟒身漆黑蟒首红，蟒来动地起狂风。
惭愧蜑巫能制蟒，床头开柙放蜈蚣。
刘顗宫苑，退老于庐山石碑庵，顗，陕西人，本进士换武，家有声伎 其二
苏轼（宋代）

彫弓挂壁耻言勋，笑人渔樵便作群。五马亲来看射虎，不愁醉尉恼将军。
清平乐·日寒风细
李莱老（宋代）

日寒风细。庭馆浮花气。白发潘郎吟欲醉。绿暗芜千里。西园南郎东城。一春多少闲情。日暮采苹歌远，梦回唤得愁生。
笛家弄（水际闲行）
王质（宋代）

凌乱败荷，既似沙莞，又如淝水。颠倒旌旗都靡。馀花欹谢，又似乌江，骓兮不逝。虞兮奈尔。凋柳萧骚，又如轵道，故老何颜对。因缘断。时节转。自然如彼。自然如此。水边沙际。芦花摇曳。唤住行人，蓼花妩媚。引翻游子。又似江都酣夜延秋，建业望仙结绮。月下心飞，风前骨醉。共蘋花得意。今看昔、后看今未。一回头，已百弹指。
桃源
李韦之（宋代）

商山四老人，避世还出世。
桃源独终隐，坐看日月逝。
喜事
陆游（宋代）

武夷老子雪垂肩，喜事何曾减少年。
鹦鹉螺深翻细浪，辟邪炉暖起微烟。
幽花滴露沾纱帽，乱絮凭风扑画船。
虎豹九关君勿叹，未妨一笑住壶天。
西斋秋感二十首
方回（元代）

钟动市声绝，夜禁严鞭笞。
独许浮屠氏，饶呗恣□□。
□□有病浮，信巫不信医。
既浮又信佛，佛事殊不赀。
儿女数欢戏，顿失哭泣悲。
一家不若是，里巷讪笑之。
高堂十七篇，岂不存丧仪。
世事无一古，儒业偏独衰。
禅人并化主写真求赞
释正觉（宋代）

默而静专，体之妙全。
情尽性传，心空觉圆。
閒閒游幻世，了了应尘缘。
灯笼露柱浑机用，翠竹黄华总说禅。
黄雀饷师浑甫家仲安
史尧弼（宋代）

深秋风露豆苗肥，一粒才贪触祸机。
万里头颅无处觅，刺天那复见群飞。
与声之藜阁雨窗夜话二首 其二
梅文明（清代）

蟠胸奇气郁青霞，各有千秋强自誇。情话方长更漏短，只听凉雨响沙沙。
句 其六
张潞（宋代）

阮孚几蜡屐，晏子一狐裘。
上元竹枝歌和曾大卿
冉居常（宋代）

青春恼人思跰跹，女郎市酒趣数钱。
不道翁家久留客，红裆幔结赛秋千。
学箫学鼓少年群，准拟春来奉使君。
自向雕笼作行队，安排好曲写殷勤。
珍珠络结绣衣裳，家住江南山后乡。
闻道使君重行乐，争携腰鼓趁年光。
闻余司马子俊罢抚边
沈周（明代）

干戈堆里许抽身，回首功名剩角巾。北敌西羌无外顾，青天白日有閒人。

寻猿栈道家乡蜀，走马边墙梦寐秦。归兴在诗诗在酒，杜鹃啼破万花春。
判都省感怀
寇准（宋代）

昔为学士掌三铨，屈指年光三十年。
秋雨滴阶桐已老，白头重到倍依然。
春光好
蔡伸（宋代）

鸾屏掩，翠衾香。小兰房。回首当时云雨梦，两难忘。

如今水远山长。凭鳞翼、难叙衷肠。况是教人无可恨，一味思量。
送庐陵胡季昭梦昱以上济邸封事贬象州
戴栩（宋代）

古郡荒凉象迹新，君行况是去装贫。
此愁欲别柳边雨，明日初程桂外人。
从古不多如意事，加餐宜惜未归身。
春风未必天涯尽，木槲花开瘴水深。
皇太妃阁五首
苏轼（宋代）

甲观开千柱，飞楼擢九层。
雪残乌鹊喜，翔舞下觚棱。
莺啼序 呜鹤余音卷三尚有沁园春世事纷纷一
佚名（宋代）

三峰路险，雪满空崖，瑞祥烟雾起。涧畔听、龙吟虎啸，电闪星辉，起出红光，鬼神惊避。铅凝汞结，炉中养就丹点，瓦史成至宝，愚人餐一粒，延年纪。那堪更有，神珠万颗，流霞晃耀，遍穿宫里。
石阡杂兴 其二
孟继埙（清代）

满城桃李万千枝，如此风光可入诗。卷耳遍生新雨后，画眉偏叫落花时。

兰芽空谷无人问，莎草横塘有梦知。更喜园林消夏处，一枝香玉放山栀。
初冬快晴陪宣卿叔夏游石头庵过三生藏穷深极
胡寅（宋代）

谁闻玉磬即过门，漫说金灯不破昏。
等是此身俱物化，云何五百至今存。
居厚不果行次韵二首 其一
刘克庄（宋代）

物色来林下，安排起海滨。居然蒙锦阱，幸未驾蒲轮。

非我瑕疵女，云谁毁誉臣。只愁从此去，未易致虞人。
石头怀古
曹松（唐代）

日月出又没，台城空白云。
虽宽百姓土，渐缺六朝坟。
禾黍是亡国，山河归圣君。
松声骤雨足，几寺晚钟闻。
赠别姜如须
宋琏（清代）

故乡丛菊任蒿莱，潦倒荒亭倚酒杯。越鸟频惊华发尽，吴山犹带夏云来。

十年大漠催关笛，一夜寒江尽落梅。南国至今多旧迹，知君更上越王台。
和资政侍郎湖亭杂咏绝句十首·远山
梅尧臣（宋代）

插云千万重，一望不可暂。
前岭与後峰，翠色浓复淡。
西园
张耒（宋代）

满园红紫春无限，尽日飞鸣鸟自由。
夜雨朝晴风日好，尽舒云自不能收。
苔封池面草芊绵，鸣蚓跳蛙意若便。
颇觉风云有奇变，翻盆一雨便潺潺。
题金华宫
徐氏（宋代）

再到金华顶，玄都访道回。云披分景象，黛锁显楼台。

雨涤前山净，风吹去路开。翠屏夹流水，何必羡蓬莱。
送睦州侯郎中赴阙
方干（唐代）

昔著政声闻国外，今留儒术化江东。青云旧路归仙掖，

白凤新词入圣聪。弦管未知银烛晓，旌旗已侍锦帆风。

郡人难议酬恩德，遍在三年礼遇中。
次韵景彝三月十六日范景仁家同饮还省宿
梅尧臣（宋代）

种桃依竹似迁家，邀对春风共泛霞。
席上未观双舞凤，城头已觉聚啼鸦。
匆匆跨马人归省，幂幂生烟树敛花。
稚子候门知我醉，东方明月照扉斜。
和枕石邗上看花韵
悟霈（清代）

一帆烟雨出蛟门，肯信浮萍有定根。今日花前重把臂，拂衣请看海涛痕。
上饶方君小粹官而不婚宦居偏户间静无官宦之
曾几（宋代）

从容吏隐间，游戏僧俗里。
孤月浪中翻，吾心正如此。
乾道己丑守括，被召再过钓台，自和十年前小
范成大（宋代）

浮生渺渺但飞埃，问讯星宫又独来。
天上人间最高处，为君题独郁萧台。
拙疏何计补涓埃，惭愧双旌云复来。
三过溪门今老矣，病无脚力更登台。
界天山雪净黄埃，溪上扁舟夜沉来。
匝地东风劝椒酒，山头今日是春台。
沁园春（早春）
曹勋（宋代）

春点烟红，露晞新绿，土膏渐香。散懒慵情性，寻幽选静，一筇烟散，几处松篁。恨我求闲，已成迟暮，石浅泉甘难屡尝。犹堪去，向清风皓月，南涧东冈。

如今雁断三湘。念酒伴、不来梅自芳。幸隐居药馆，孙登啸咏，从容云水，无负年光。且共山间，琴书朋旧，时饮无何游醉乡。归常是，趁前村桑柘，犹挂残阳。
雨窗有感
德日（清代）

梨花零落事堪悲，诉与孤窗夜雨知。静坐几回怜命薄，颦蛾正是断肠时。
瓶中淮阳红牡丹落尽有叹三首
杨万里（宋代）

又是明年看牡丹，未开芍药怪春寒。
落英满地不须扫，一片蔫红也足观。
出朝阳门次通州宿燕郊 其一
翁同和（清代）

出郭便轻快，轻车熟往还。微黄秋半叶，淡墨雨中山。

千锸深泥里，双桥落涨间。我行得高卧，毋乃太安闲。
山居素饭
吕本中（宋代）

豆苗可瀹瓠可羹，僧厨午饭蒸香粳。道人得此清净供，下箸已胜肥羊烹。

平生为腹不为目，偶逢一饱心自足。晚菘早韭旧所知，五鼎百牢未为福。
哭翰林丁侍郎
刘得仁（唐代）

相知出肺腑，非旧亦非亲。每见云霄侣，多扬鄙拙身。

即期扶泰运，岂料哭贤人。应是随先帝，依前作近臣。

平生任公直，爱弟尚风尘。宅闭青松古，坟临赤水新。

官清仍齿壮，儿小复家贫。惆怅天难问，空流泪满巾。
减兰 题张绿卿女史折枝兰画扇
黄燮清（清代）

烟罗倩影。风约幽香诗味冷。一叶无须。碧玉天然韵有馀。

素心叶见。瑟瑟潇湘秋思远。酒醒灯阑。读惯离骚不忍看。
东阳郭希吕山园十咏·桂壑
陈傅良（宋代）

一壑亦易得，安得桂林林。
道人偶见之，不是岁月深。
郴江百咏并序·醽醁泉
阮阅（宋代）

玉为曲蘖石为垆，万榼千壶汲未枯。
山下家家有醇酒，酿时皆用此泉无。
挽徐居士二首
金履祥（宋代）

积善由来属庆门，如公积善众推尊。
至于垂死片言顷，犹是赒推一念存。
有子已登天子学，无人不感德人恩。
霜风惨淡禾塘路，继志扬名在后昆。
滹沱冰合图
张宁（明代）

人心久思汉，帝主自有真。多难启弘业，独此邯郸人。

穷蹙白登围，仓猝滹沱水。河冰纵不合，光武亦不死。
和陶命子韵示津调官
吴芾（宋代）

曰岂不欲，效彼群龙。
润泽万物，助成岁功。
潜而不用，夫岂自封。
惧将有悔，不显其踪。
秋日山中
释今沼（明代）

青门杨柳渐稀疏，醉倚江楼月上初。南浦秋残多坠露，衡阳雁上不飞书。

千家寂静砧逾切，四壁萧条贫自如。谁念山中松桂满，探玄空负子云居。
巢父井
晏殊（宋代）

禀生值尧年，率性在庞厚。
安巢一枝上，岂曰鹑居陋。
颍波人洗耳，曾不污牛口。
谅兹耕耒暇，凿饮隈林薮。
含饴鼓其腹，帝力予何有。
遂令千载外，此地存遗甃。
泓然逼乔木，宛若栖嵵旧。
乡人揭题榜，行旅谐瞻觏。
我来观古迹，愕立徘徊久。
凄其望清风，不获见师友。
愿言{左奭右斗}一勺，拭面洗心垢。
翘勤慕高躅，感慨陈卮酒。
思齐胡可望，庶以宽容瞀。
夙驾恨长途，凭高重回首。
彰义门重别陈梦庚
欧大任（明代）

蓟雪苦分离，青毡君莫疑。韩公方下教，赵德始为师。

海市江瑶柱，山城绿荔枝。故园行渐近，书札报相思。
后洞山口晚赋
林用中（宋代）

西岭更西路，云岚最窈深。
水流千涧底，树合四时阴。
更得寻幽侣，何妨拥鼻吟。
笑看云出岫，谁似此无心。
夫人城
李廌（宋代）

庸将昧奇正，乘鄣罕书勋。
我登夫人城，想见畚锸勤。
攻瑕既遇坚，坐制乌合群。
异时古烈妇，鲜以智勇闻。
褒称励愚懦，敢讽贤令君。
作传续烈女，远绍子政文。
壁间画葆羽，俾如娘子军。
薄晚绝句二首
杨万里（宋代）

春气吹人不作醒，病身感物底心情。
斜阳也不藏人老，偏照霜髭一两茎。
时人为陈群陈泰语
佚名（魏晋）

公惭卿，卿惭长。
芙蓉花二首
欧阳修（宋代）

红芳晓露浓，绿树秋风冷。
共喜巧回春，不妨闲弄影。
鹊桥仙 韦国器约赏梨花
同恕（元代）

莺莺燕燕，蜂蜂蝶蝶。酒债几时还彻。韦郎又约醉梨花，对一树、玲珑香雪。盈盈脉脉，翻翻折折。小雨朝来乍歇。一年最是好光阴，算只有
胥泽民招饮二首 其一
孙觌（宋代）

萧晨散幽步，不放一尘惊。高崖初日吐，坏道哀湍鸣。

平生耽田里，见此心眼明。危桥属幽径，别户延朱甍。

主人鸡黍约，庖烟起晨烹。长须举案出，银杯坐中行。

烂漫写真意，殷勤愧深情。留欢更卜夜，华烛吐长檠。
白山上人新筑退居落成 其三
何绛（明代）

数亩清池竹下开，放生鱼去鸟飞回。閒云更自怜孤寂，偏向穷山日日来。
读士特诗集
刘子翚（宋代）

谁将家集到书帷，故喜风骚擅一时。
快读祗愁雌霓误，流传不但落枫奇。
唱酬滥许联东野，叙引仍欣得牧之。
生死穷途天不恤，虚名安用日星垂。
藏书万卷楼歌为维扬葛子东赋
王慎中（明代）

广陵葛子真磊落，大笑时人宝珠玉。先世遗金尽买书，篝籯祇与韦编博。

善藏选地起高楼，楼上陈施盈万轴。错置方隅皆满床，胪分甲乙为题椟。

赵卿如见应惊叹，楚史多知犹未读。开牖晴朝云色鲜，垂帷深夜藜光烛。

已看收拾遍人间，更说讨论穷士族。汉室古文坏壁馀，晋代穿茔出竹书。

学士睢盱嗟未睹，儒生诵守愧空虚。何言散失千年后，独在君家完古初。
一斛珠 其九
张抡（宋代）

湖光湛碧。亭亭照水芙蕖拆。绿罗盖底争红白。恍若凌波，仙子步罗袜。
如今霜落枯荷折。清香无处重寻觅。浮生似此初无别。及取康强，一笑对风月。
踏莎行 其一 句曲
龚翔麟（清代）

长短旗亭，淡黄杨柳。风鞭露𩍐红鸯骤。云中塔影一条青，这�知近山城口。

少驻初程，解衣沽酒。楼窗彷佛曾垂手。当垆笑指粉墙看，镵诗记得前番否。
登鹏高亭基
邹浩（宋代）

野烧无踪知几年，故亭遗址尚依然。巍巍稳据山千仞，渺渺前依水一川。

地展云衣深固护，天回松盖巧周旋。重兴栋宇非难事，坐使风光集绮筵。
送侍御方麓李公还朝 其四
霍尚守（明代）

孤标清夺越江波，十郡欣逢揽辔过。归阙倘承宣室问，具陈民力已无多。
劳农安德镇古刹过句德华园二首
程公许（宋代）

招提款松竹，古碣阅楷籀。
惠然二友佳，共此一卮酹。
扶携涉幽园，邂逅展遐眺。
海棠饮未酣，芳槛破微笑。
何如老桂丛，傲睨几年少。
清言惬襟期，转首俄夕照。
箯舆度杳霭，石梁穿窈窕。
留连得奇赏，傲郎可无诮。
聊凭一饷欢，缓我忧心悄。
明知古难挽，嫌与俗同调。
民劳傥得医，气脉搏犹可寿。
迎春乐（双调）
周邦彦（宋代）

清池小圃开云屋。结春伴、往来熟。忆年时、纵酒杯行速。看月上、归禽宿。

墙里修篁森似束。记名字、曾刊新绿。见说别来长，沿翠藓、封寒玉。
题慈云寺僧院
李山甫（唐代）

帝城深处寺，楼殿压秋江。红叶去寒树，碧峰来晓窗。

烟霞生净土，苔藓上高幢。欲问吾师语，心猿不肯降。
题王果毅公传
罗维屏（清代）

赫赫勋名出武庠，荣膺爵秩显天阊。乾嘉盛世干城倚，金厦方隅保障当。

李帅军前标骏望，蔡魁净后觐龙光。如公福泽畴能匹，义举留贻荫梓桑。
送致远赴耒阳酒官
舒邦佐（宋代）

云冻长空昼亦昏，谁欤剥啄扣柴门。
故人言向潇湘去，此别应须岁月论。
衡岳五峰瞻胜概，耒江千载吊诗魂。
旧游倘有人相问，为说扶犁教子孙。
缘识
宋太宗（宋代）

识重随缘喜，精心住处安。
慈心常淡薄，人我定心难。
题谭德称扇
范成大（宋代）

蛮风吹雨瘴江肥，短草荒山鸟不飞。
尽是泸南肠断句，如今分与故人归。
吴。介象
孙元晏（唐代）

好道君王遇亦难，变通灵异几多般。

介先生有神仙术，钓得鲈鱼在玉盘。
钱仲庸主簿入京三首
裘万顷（宋代）

野梅官柳只供愁，空倚鄱江百尺楼。
待倩天边几鸿雁，为传消息到皇州。
淮村八景 其六 囊沙报雨
赵完璧（明代）

夙仰淮阴名，不识淮阴陈。囊沙今尚存，报雨无从信。

虫沙之化自可猜，千秋杀气神与偕。多多益办真雄才，军声十万风雨来。
赠韩定辞
马彧（唐代）

燧林芳草绵绵思，尽日相携陟丽谯。

别后巏嵍山上望，羡君时复见王乔。
对酒春园作
王勃（唐代）

投簪下山阁，携酒对河梁。
陕水牵长镜，高花送断香。
繁莺歌似曲，疏蝶舞成行。
自然催一醉，非但阅年光。
南山行
邵葆祺（清代）

征人尽著锦衣归，独窜南山夜合围。忆昔挽弓入营伍，争夸有力雄如虎。

周泰全身刀剑瘢，陈安丈八蛇矛舞。姓名在乡不在官，将军召募随登坛。

论功每隶天兵后，杀贼居前常死斗。惜哉百战梨花枪，驱驰关陇势莫当。

生本求官乃作贼，故里无家归不得。归不得，可奈何，头颅崛强刀光磨。

昨夜官营千骑发，哀笳吹堕空山月。总戎仍是霍嫖姚，犹认当年部下卒。
千秋岁（小雨达旦，东斋独宿不能寐，有怀松江旧游）
叶梦得（宋代）

雨声萧瑟，初到梧桐响。人不寐，秋声爽。低檐灯暗淡，画幕风来秋。谁共赏。依稀记得船篷上。

拍岸浮轻浪。水阔菰蒲长。向别浦，收横网。绿蓑冲暝□，艇子摇双桨。君莫忘。此情犹是当时唱。
宗伯年嫂招集沧浪亭观女郎演秣陵春
朱中楣（清代）

越调吴歈可并论，梅村翻入莫愁村。兴亡瞬息成今古，谁吊荒陵过白门。
初晴独游东山寺五言六韵
欧阳修（宋代）

日暖东山去，松门数里斜。
山林隐者趣，锺鼓梵王家。
地僻迟春隐，风晴变物华。
云光渐容与，鸣哢已交加。
冰下泉初动，烟中茗未芽。
自怜多病客，来探欲开来。
寓目水石藤树人物
卢楠（明代）

青天出片石，古木垂寒藤。下有太古士，姓字不可称。

暝坐游九垓，元气随所乘。恐是无怀民，县车避朝徵。

人生苦劳役，视此将无惩。方为枪榆鴳，何羡天池鹏。
南歌子 其三 病中作
徐石麒（清代）

璧月时侵榻，檐风自掩门。无聊枕上耐呻吟。羞说烟花三月、旧时春。

病里研诗细，愁中得句真。青山管取卧游人。领得离骚滋味、两三分。
黠虏献俘得封，坚志贡市 其二
戚继光（明代）

王者原无外，残黎莫隐忧。已闻兵马诏，相继下深秋。
问遥山禅老
皎然（唐代）

天与松子寿，独饮日月精。复令颜子贤，胡为夭其生。

吾将寻河颜，上天问天何不平？吾将诘仙老，

大道无私谁强名？仙老难逢天不近，世人何人解应尽。

明朝欲向翅头山，问取禅公此义还。
钱朱婿
马廷鸾（宋代）

哀郢那能拾穗歌，卧陶谁复杖藜过。
白头老我已如此，青眼看君余几何。
风雨夜吟蛩满砌，云山寒影雁横坡。
暮年亲友临分苦，小酌村醪借脸酡。
见率斋王帘使
刘鉴（宋代）

汉唐礼乐成三代，南北车书又一家。
鸣鹿歌诗将意厚，臣忠端出自宾嘉。
臧祥卿画竹枝白头禽扇面
张昱（元代）

片月出幽林，闲情欲不禁。天寒怜翠袖，为赋白头吟。
酬铦朴翁梅花 其四
释居简（宋代）

一枝分遣到朱门，未插铜壶已断魂。龙液麝脐匀百和，清流难洗浊江浑。
冬夜刘平子过中林居话别
李之世（明代）

淅淅疏林惊暮鸦，涓涓零露滴蒹葭。叫云雁起他乡思，泛月人归午夜槎。

阶冷茶烟清竹色，杯长语澹落灯花。龙潭剩有重游约，吩咐山灵护碧霞。
禅人并化主写真求赞
释正觉（宋代）

心心无住，了了有据。
河汉横秋，斗柄濡露。
须菩提坐禅，憍尸迦雨华。
蚌含明月兔怀胎，勘破少林传底句。
偈倾一百六十九首
释智朋（宋代）

人情浓厚道情微，道用人情世岂知。
盐鹹醋酸，阿谁不知。
只要熟处放教生，生处放教熟。
道用人情日久，自然打成一片。
犹是蹲坐在净地上，要得大方独步，
柏山与你草鞋。
小洞庭洄源亭宴四郡太守诗
苏源明（唐代）

小洞庭兮牵方舟，风袅袅兮离平流。牵方舟兮小洞庭，

云微微兮连绝陉。层澜壮兮缅以没，重岩转兮超以忽。

冯夷逝兮护轻桡，蛟龙行兮落增潮。泊中湖兮澹而闲，

并曲溆兮怅而还。适予手兮非予期，将解袂兮丛予思。

尚君子兮寿厥身，承明主兮忧斯人。
宜春士愿朴而虚蒙珥笔之名每欲为邦人一洗之
汪应辰（宋代）

只今头上半儒冠，谁肯公庭弄舌端。
试问毛锥将底用，夺标他日万人看。
金刚随机无尽颂·一体同观分第十八
释印肃（宋代）

落花随流水，刘阮曾拈起。
吃了入桃源，未是真如理。
宿严维宅送包七
皇甫冉（唐代）

江湖同避地，分手自依依。尽室今为客，经秋空念归。

岁储无别墅，寒服羡邻机。草色村桥晚，蝉声江树稀。

夜凉宜共醉，时难惜相违。何事随阳侣，汀洲忽背飞。
惠山听松庵
皮日休（唐代）

千叶莲花旧有香，半山金刹照方塘。

殿前日暮高风起，松子声声打石床。
寄赠
陈杰（宋代）

客里萧萧两鬓秋，此身何止二宜休。
礼文疏似嵇中散，疾病多於沈隐侯。
愧我空餐有悬特，看君迎刃解全牛。
夜来一炬平安火，賸喜先宽玉食忧。
试墨五首
王迈（宋代）

长沙游玩地，多有墨工奇。
旧说胡光烈，今夸郑子仪。
罗浮山和邹方伯四首 其三 石楼
庞嵩（明代）

兀兀擎双楼，南天望不极。枕石批霞餐，岂羡黄粱粒。
顺澜诗赋赠曾良明
李英（清代）

披蓑顶笠粤江干，沽买炎凉道转难。汝为生涯羁大邑，每从仙舫泛洪澜。

茅柴招饮多酬醉，丛菊幽期几度看。追忆齐王当日事，淮阴曾把钓鱼竿。
郭氏山林十六詠倚剑
陆游（宋代）

懸瀑若剑立，空潭如镜平。
未能照魑魅，且用斩长鲸。
与李居士
释正觉（宋代）

枯禅胸底洗余纷，一点虚明湛若存。
刹刹尘尘成净土，华华叶叶发灵根。
无心颇肖云为润，有照浑如月破昏。
舒卷纵横俱在我，个人真得总持门。
题薛氏园
刘植（宋代）

屋头深锁屿头云，高下亭台景旋分。
荷气晓来迎露看，泉声雨后隔溪闻。
疏棂不碍松萝月，高柳时停鸥鹭群。
只恐此身闲未得，徵书催发暑如焚。
次韵和仲咸送池秀才西游
王禹偁（宋代）

夏课诗成又旅游，离离秦树叶惊秋。
青霄路在何难到，白雪才惊岂易酬。
几处读碑寻野迳，共谁沽酒上惊楼。
商於迁客曾如此，系滞空思十二旒。
和昌黎秋怀诗四首 其一
黄渊耀（明代）

迢迢芳园树，露叶晨薿薿。秋风䬃然至，摇落势难已。

余怀正悱恻，蟋蟀偏入耳。展转夜未明，或卧或复起。

仰视朝曦升，与此亦相似。一日不再晨，时驶安可恃。

感叹千万端，沉忧惟一轨。何以见曩贤，一觞且欢喜。
寺居即事三首 其二
吕本中（宋代）

因循过岭表，忽复到湖南。气力浑非旧，情怀老不堪。

无钱供痛饮，因病废清谈。尚有寻书僻，穷搜未免贪。
夷陵岁暮书事呈元珍表臣
欧阳修（宋代）

萧条鸡犬乱山中，时节峥嵘忽已穷。
游女髻鬟风俗古，野巫歌已岁年丰。
平时都邑今为陋，敌国江山昔最雄。
荆楚先贤多胜迹，不辞携酒问邻翁。
和双溪五首
曹勋（宋代）

秋窗夜雨湿晴空，水国新凉满袖风。
更向西湖见西子，御风如过紫霄峰。
夜飞鹊·望亭雨泊，偕艺风同作，绘同舟听雨图纪之
夏孙桐（清代）

西风暗、吹雨黄叶声边。孤棹冷泊吴烟。津桥星火半明灭，羁人相对迟眠。

潇潇又成阵，正山钟搀断，野柝催阑。清愁万点，任篷窗、一向无言。

凄绝转蓬身世，偏共卧沧江，经岁经年。今夕茫茫云水，波深月黑，何处鸣舷。

拥衾剪烛，想芦中、梦醒都寒。怕栖乌惊起，明朝揽镜，换了朱颜。